Sersjant York

Sersjant York (originaltittel Sergeant York) er en amerikansk biografisk krigsfilm fra 1941 om livet til den amerikanske krigshelten Alvin C. York. Filmen var regissert av Howard Hawks og basert på dagbøkene til Alvin C. York. Harry Chandlee, Abem Finkel, John Huston, Howard E. Koch og Sam Cowan skrev manuset. York hadde kviet seg for å selge filmrettighetene, men han ga til slutt etter for å kunne finansiere oppstarten av en bibelskole. Gary Cooper spiller tittelrollen i filmen, mens Walter Brennan, Joan Leslie og Margaret Wycherly har andre roller. Sersjant York ble årets mest innbringende film.Cooper vant Oscar for beste mannlige hovedrolle for sin rolleskildring, mens William Holmes vant Oscar for beste klipping for klippearbeidet. Filmen ble nominert i ytterligere ni kategorier, blant annet beste film, beste regi (Hawks), beste mannlige birolle (Brennan) og beste kvinnelige birolle (Wycherly). Sersjant York ble innlemmet i National Film Registry i 2008, et utvalg av filmer til bevaring i det amerikanske nasjonalbiblioteket Library of Congress. Det amerikanske filminstituttet har kåret filmen til den 57. mest inspirerende spillefilmen fra USA. Coopers rollefigur Alvin C. York ble også kåret til filmhistoriens 35. beste helteskikkelse.


== Handling ==

Alvin C. York (Gary Cooper) forsørger sin mor og sine to søsken på en liten og mager jordeiendom i Nord-Tennessee. Han er en god skytter og tilbyr jevnt et ekstra innslag i det ellers fattige kostholdet. Men Alvin har lett for å drikke seg full, og hans voldelige atferd kan gå ut over naboen. Han blir etter hvert forelsket i ei jente ved navn Gracie (Joan Leslie) og for å skaffe seg midler til å kjøpe et lite stykke jord, arbeider han dag og natt. Men han blir rundlurt av en bedragersk jordeier.
Gracies gode innflytelse på Alvin gjør ham mottagelig for pastor Piles (Walter Brennan) formaninger. Alvin nekter å melde seg til krigstjeneste, men etter en samtale med major Buxton (Stanley Ridges) skjønner han at det er galt. Han blir våren 1918 sendt over til Frankrike. Alvin deltar i Meuse-Argonne-offensiven og tar sammen med seks kamerater 132 tyskere til fange. Etter freden hylles han som en krigshelt, og han trekker seg tilbake til sitt enkle liv i Tennesee med Gracie.


== Medvirkende ==
Gary Cooper som Alvin C. York
Walter Brennan som pastor Rosier Pile
Joan Leslie som Gracie Williams
Margaret Wycherly som Mary Brooks York
George Tobias som menig Michael T. «Pusher» Ross
Stanley Ridges som major Buxton
Ward Bond som Ike Botkin
Noah Beery jr. som Buck Lipscomb
June Lockhart som Rosie York,
Dickie Moore som George York
Clem Bevans som Zeke
Howard Da Silva som Lem
Charles Trowbridge som Cordell Hull
Harvey Stephens som kaptein Danforth
David Bruce som menig Bert E. Thomas
Carl Esmond som tysk major
Joe Sawyer som Sergeant Early
Pat Flaherty som sersjant Harry Parsons
Robert Porterfield som Zeb Andrews
Erville Alderson som Nate Tomkins
James Anderson som Eb
Frank Faylen som But! Boy
Gig Young som marsjerende soldat


== Referanser ==


== Eksterne lenker ==
(en) Sersjant York på Internet Movie Database 
(no) Sersjant York hos Filmfront 
(sv) Sersjant York i Svensk Filmdatabas 
(fr) Sersjant York på Allociné 
(nl) Sersjant York på MovieMeter 
(en) Sersjant York på AllMovie 
(en) Sersjant York på Turner Classic Movies 
(en) Sersjant York på Rotten Tomatoes 
(en) Sersjant York på Box Office Mojo